Staking in polisie 'is roekeloos' | Maroela Media
Die Vereniging van Staatsamptenare (PSA) het Dinsdag gesê hy is bekommerd oor die "onverantwoordelike ondersteuning" van 'n "onwettige staking deur polisiebeamptes" en meen dit is roekeloos vir enige vakbond om só 'n staking wat teenstrydig is met die Wet op Arbeidsverhoudinge te ondersteun.
Bespiegeling oor 'n moontlike polisiestaking doen al sedert verlede week die rondte en Maandag het honderde polisiebeamptes nie vir werk opgedaag nie. Die grootste rede vir die staking is die uitsluiting van senior beamptes uit bevorderings.
Ivan Fredericks, algemene bestuurder van die PSA, sê dit is roekeloos dat 'n vakbond hierdie staking sal ondersteun aangesien dit duisende polisiebeamptes se loopbane in gedrang kan bring. "Dit is roekeloos om so 'n onwettige staking te ondersteun in protes teen diensvoorwaardes in ooreenkomste wat dieselfde vakbond onderhandel het by die Veiligheidsektorbedingingsraad (SSSBC) wat die relevante onderhandelingstruktuur is," het Fredericks gesê.
"Die PSA is nie tans 'n party by die SSSBC nie, hoewel dit 'n aansienlike getal uniform-personeel verteenwoordig."
Fredericks meen vakbonde wat wel toegelaat is tot die SSSBC het meer as genoeg geleentheid gehad om te onderhandel en te verseker dat die beweerde voorkeurbevorderings en wanpraktyke aandag kry.
"Eerder as om nou te huil oor die ooreenkoms waarop hulle self ooreengekom het, sal die korrekte prosedure wees om 'n dispuut te verklaar oor die nie-implementering van die ondertekende ooreenkomste of die howe te nader.
"Die PSA doen daarom 'n beroep op deelnemers in die onderhandelingstruktuur om hulle daarvan te weerhou om die land op die spel te plaas en op te tree ooreenkomstig die toepaslike wetgewing en beleid eerder as om onwettige stakings aan te moedig."
Fredericks het gesê die PSA doen ook 'n beroep op die polisie-owerhede om in te gryp om die beweerde wanpraktyke te beëindig om sodoende te verseker dat die polisiediens nie in gedrang gebring word nie. "Dit is belangrik om die moraal hoog te hou om te verseker dat bekwame, toegewyde personeel in die sektor hul misdaadbestrydingswerk verbeter."
Die polisiediens word volgens die Wet op Arbeidsverhoudinge as 'n noodsaaklike diens gedefinieer.
Bheki Cele, minister van polisie, het verlede week 'n beroep op polisielede gedoen om hul ampseed te handhaaf en die behoeftes van die SAPD, die gemeenskap, die regering en alle verwante rolspelers in gedagte te hou.
Hoe staak jy iets wat jy nooit in die eerste plek gedoen het nie?
Die ou regering sou nooit die gedrag geduld het nie. Hulle sou van muitery aangekla word en oneervol ontslaan word
Staak? hulle hoef nie te staak nie, hulle is in elk geval nooit beskikbaar nie
Sal nie eers agterkom as hulle staak nie ….
Hierdie is beplan. Nou gaan daar eers anargie losbrand want hulle weet die SAPD staak en kan niks oorkom nie. Siek siek spul.